પ્રધાનમંત્રીનું કાર્યાલય
ગુજરાતમાં ગ્લોબલ પાટીદાર બિઝનેસ સમિટનાં ઉદ્ઘાટન સમયે પ્રધાનમંત્રીનાં ભાષણનો મૂળપાઠ
નમસ્તે,
ગુજરાતના લોકપ્રિય મુખ્યમંત્રી શ્રી ભૂપેન્દ્રભાઈ પટેલ, કેન્દ્રીય મંત્રીમંડળના મારા સહયોગી શ્રી મનસુખભાઈ, શ્રી પુરુષોત્તમ રૂપાલા, અનુપ્રિયાજી, ગુજરાત ભાજપ પ્રમુખ શ્રી સી.આર. પાટીલ, સરદાર ધામના મુખ્ય સેવક શ્રી ગગજીભાઈ સુતરિયા, પાટીદાર સમાજના તમામ વરિષ્ઠ જનો, દેશ- વિદેશથી આવેલા તમામ મહેમાનો, ઉદ્યોગના સાથીદારો, દેવીઓ અને સજ્જનો.
આમ તો આજનો કાર્યક્રમ એવો છે કે ગુજરાત સરકાર અને ગુજરાત ભારતીય જનતા પાર્ટી સંપૂર્ણપણે તમારી વચ્ચે હોત. પરંતુ આજે એક કાર્યક્રમ ભેગો થઈ ગયો. અમારા રાષ્ટ્રીય અધ્યક્ષ પણ આજે અમદાવાદમાં છે એટલે તેમનો પણ તમામ સાંસદો અને ધારાસભ્યો અને મંત્રીઓ સાથે મોટો કાર્યક્રમ છે. તેથી મેં કહ્યું, ચાલો, હું જાઉં છું, હું સંભાળી લઇશ. તેથી તેઓ બધા મુંઝવણમાં હતા પરંતુ મેં તેમને કહ્યું કે હું જઈશ, ચિંતા કરશો નહીં, તમે તમારો કાર્યક્રમ કરતા રહો.
મારી સામે ઘણા બધા પરિચિત ચહેરાઓ જોઈને મને આનંદ થાય છે. આપણે બધા જાણીએ છીએ કે સુરત વિશ્વનાં સૌથી ઝડપથી વિકસતાં શહેરોમાંનું એક છે અને આજે તમે બધા સુરતમાં બેસીને નવા સંકલ્પો લઈ રહ્યા છો. આપ સૌને ખૂબ ખૂબ અભિનંદન. થોડા મહિનાના ગાળામાં, મને ફરીથી સરદાર ધામ સાથે જોડાયેલા મારા મિત્રોને મળવાનો મોકો મળ્યો છે, દેશ અને દુનિયામાં ગુજરાત અને ભારતનું ગૌરવ વધાર્યું છે એવાં આપ સૌ બહેનો અને ભાઇઓને ફરીથી મળવાનો મોકો મળ્યો છે. આ ગુજરાત અને ભારત પ્રત્યેના આપણા સહિયારા સંકલ્પ, સહિયારી પ્રતિબદ્ધતાનો પુરાવો છે.
સાથીઓ,
જ્યારે દેશને નવી આઝાદી મળી ત્યારે તે આઝાદીના શરૂઆતના દિવસો હતા અને એ સમયે સરદાર સાહેબે જે કહ્યું હતું અને તે મુશ્કેલ પરિસ્થિતિઓમાં સરદાર સાહેબના શબ્દોની તાકાત જુઓ. તેમણે કહ્યું હતું કે, 'ભારતમાં સંપત્તિની, વૅલ્થની કોઈ કમી નથી. આપણે ફક્ત આપણું મન, આપણા સંસાધનોને તેના સદુપયોગ માટે લગાવવા પડશે.’ હું કહું છું કે જ્યારે આપણે આઝાદીની લડાઈમાં આવનારાં 25 વર્ષનો સંકલ્પ લઈને નીકળ્યા છીએ ત્યારે સરદાર સાહેબની આ વાતને આપણે ક્યારેય ભૂલવી જોઈએ નહીં. આજે ભારત પાસે ઘણું બધું છે. આપણે ફક્ત આપણો આત્મવિશ્વાસ, આત્મનિર્ભરતાની ભાવનાને મજબૂત કરવી પડશે. આ આત્મવિશ્વાસ ત્યારે જ આવશે જ્યારે વિકાસમાં સૌની ભાગીદારી હશે, સૌના પ્રયાસો લાગશે.
સાથીઓ,
છેલ્લાં 8 વર્ષમાં દેશમાં બિઝનેસ, ઉદ્યમ, સર્જનાત્મકતામાં નવો વિશ્વાસ જગાવવાના પ્રયાસો કરાઇ રહ્યા છે. સરકારનો સતત પ્રયાસ છે કે તેની નીતિઓ અને તેની ક્રિયાઓ દ્વારા દેશમાં એવું વાતાવરણ સર્જાય કે સામાન્ય પરિવારનો યુવક પણ ઉદ્યોગસાહસિક બને, તેનું સ્વપ્ન જુએ, તેને ઉદ્યોગસાહસિકતા પર ગર્વ થાય.
મેક ઈન ઈન્ડિયા, મેક ફોર ધ વર્લ્ડ - હું સમજું છું કે આને ન્યૂ ઈન્ડિયાની નવી સંસ્કૃતિ બનાવવા માટે કામ કરાઈ રહ્યું છે. તેથી, આધુનિક કનેક્ટિવિટીના ઇન્ફ્રાસ્ટ્રક્ચરનો વિકાસ, નવાં શહેરોનું નિર્માણ, જૂનાં શહેરોમાં સ્માર્ટ સુવિધાઓનો વિકાસ, દેશને નિયમો, કાયદાઓ, દસ્તાવેજો, અનુપાલનના બોજમાંથી મુક્ત કરવા, અને નવીનતા, વિચારને હાથ ધરવાનાં આવા તમામ કાર્યો એકસાથે કામ કરાઇ રહ્યું છે.
સાથીઓ,
આજે મુદ્રા યોજના દેશના તે લોકોને પોતાનો વ્યવસાય કરવા માટે પ્રોત્સાહન આપી રહી છે, જેમણે ક્યારેય તેના વિશે વિચાર્યું પણ ન હતું. સ્ટાર્ટ અપ ઈન્ડિયાથી તે ઈનોવેશન, તે પ્રતિભા પણ આજે યુનિકોર્નનાં સપનાને સાકાર થતા જોઈ રહ્યાં છે, જેમને કદી માર્ગ જડતો ન હતો. પ્રોડક્શન લિન્ક્ડ ઇન્સેન્ટિવ એટલે કે PLI સ્કીમે જૂનાં સેક્ટર્સમાં મેક ઇન ઇન્ડિયાનો ઉત્સાહ તો ભર્યો જ છે, સેમિકન્ડક્ટર જેવાં નવાં સેક્ટરના વિકાસની શક્યતાઓ પણ ઉભરી રહી છે.
હવે જુઓ, કોરોના સમયગાળાના અભૂતપૂર્વ પડકારો છતાં, દેશમાં MSME ક્ષેત્ર આજે ઝડપથી વિકાસ કરી રહ્યું છે. લાખો-કરોડો રૂપિયાની મદદ કરીને MSME સંબંધિત કરોડો નોકરીઓ બચાવવામાં આવી અને આજે આ ક્ષેત્ર ઝડપથી નવી રોજગારીનું સર્જન કરી રહ્યું છે. સ્ટ્રીટ વેન્ડર-પાથરણાંવાળા જેવો ખૂબ જ નાનો વેપાર-ધંધો કરતો દેશવાસી પણ આજે પોતાને ભારતની વિકાસગાથા સાથે જોડાયેલો અનુભવે છે. પ્રથમ વખત, તેમને PM સ્વનિધિ યોજનાથી ઔપચારિક બૅન્કિંગ સિસ્ટમમાં પણ ભાગીદારી મળી છે. તાજેતરમાં અમારી સરકારે આ યોજનાને ડિસેમ્બર 2024 સુધી લંબાવી દીધી છે.
સાથીઓ,
દેશના વિકાસમાં નાનાથી મોટા, દરેક વ્યવસાય, દરેક કારોબારનો મહત્વપૂર્ણ ફાળો છે. સબકા પ્રયાસની આ ભાવના જ તો અમૃતકાળમાં નવા ભારતની તાકાત બની રહી છે. મને આનંદ છે કે તમે આ વર્ષની સમિટમાં આ વિષય પર વિગતવાર ચર્ચા કરી રહ્યાં છો.
જ્યારે હું સુરતના લોકોને મળી રહ્યો છું, અને દેશ-વિદેશના લોકો આટલી મોટી સંખ્યામાં આવ્યા છે, અને ગગજીભાઈ હમણાં જ ભાવુક થઈને જે વિગતવાર વર્ણન કરતા હતા, ત્યારે એક નવી આશા અને ઉત્સાહ જગાવ્યો, આવી વાતો હંમેશા ગગજીભાઈ પાસે હોય છે. ગગજીભાઈ સાથે વાત કરીએ તો નિરાશાનું નામ નથી હોતું. ગગજીભાઈનો સ્વભાવ બની ગયો છે કે હંમેશા કંઈક નવું કરવું, અને સમાજ માટે કરવું, પોતાની જાતને મિટાવીને કરવું, અને તેના કારણે જ બધા કાર્યમાં સફળતા મળે છે. અને હવે જ્યારે હું તમારા બધાની વચ્ચે ખુલ્લાં મને વાત કરી રહ્યો છું, ત્યારે આપણે વિચારવાનું છે કે, ફક્ત જમીન લીધી અને વેચી દીધી, બધા હસવા લાગ્યા છે, કોઈ કામ કરે એમાં મને કોઈ વાંધો નથી, પણ આપણે શું આ જ કરવાનું છે? પછી મોટી મોટી યોજનાઓ, મોટી મોટી સ્કીમ, આટલા ફ્લેટ બનાવશું, આટલા બંગલા બનાવશું, ચાલો, આ પણ એક કામ છે. હીરાની દુનિયામાં આપણે હીરો બની ગયા, પણ આજે હું તમને એક અલગ જ ક્ષેત્રમાં લઈ જવા માગુ છું. અને હું માનું છું કે, ગગજીભાઈ મને સમજે છે, તેથી ગગજીભાઈ મને બરાબર પકડશે. ભલે આપણે બધા આ સમિટ બે વર્ષમાં કરીએ, પરંતુ મારો એક વિચાર છે કે ગગજીભાઈ 10-15 જૂથો બનાવો, અને એમાં 25-30 ટકા વૃદ્ધો હોય, જે અનુભવી છે અને 40-50 ટકા ઉત્સાહી યુવાનો હોવા જોઈએ, જેમને નવી દુનિયા વિશે ખબર છે. અને તેમને જુદા જુદા વિષયો પર વિભાજીત કરો, તેમને કહો ભાઈ, જો આપણે આ બાબતમાં ગુજરાતને, ભારતને આગળ લઈ જવાનું છે, તો વિશ્વમાં શું છે, એના માટે કાચો માલ શું છે, બજાર શું છે, સરકારની નીતિઓમાં શું તકલીફો હોઈ શકે છે. તેનો બરાબર એક વિષય લઈને કામ કરો. અને તમારા નાના જૂથે પણ દસ્તાવેજો બનાવવા જોઈએ, સરકારની નીતિઓ બનાવવા માટે સરકારને પણ આપનું જે નાનું જૂથ હોય, તે સરકારની નીતિઓને બનાવવા માટે ડૉક્યુમેન્ટેશન કરે, વસ્તુઓ આપે, અને હે કે જો આપણે આ માર્ગ પર આગળ વધવું હોય, તો નીતિમાં આ અભાવ છે. એનો વિચાર થાય, પછી બૅન્કિંગ માટે એક સરળ દસ્તાવેજ કરો, બૅન્કિંગ આ બધી બાબતોમાં આગળ નથી આવતું, મને ખબર છે, દર અઠવાડિયે હીરાના લોકો અહીં આવે છે અને ફરિયાદ કરે છે, દર અઠવાડિયે બૅન્કવાળા લોકો આવે છે અને ફરિયાદ કરે છે કે નામું લખી દીધું છે, કંઈક કરો અમારું, તો પછી નીતિઓમાં શું ભૂલ છે, પ્રાથમિકતાના પ્રશ્નો ક્યાં ઊભા થાય છે. તેવી જ રીતે, ફિનટેકનો સમગ્ર કારોબાર ફાઇનાન્સની દુનિયામાં ટેકનોલોજી, આપણે આવા જુદા જુદા વિષયો પર નક્કી કરીએ કે, આ વખતે આપણે દસ વિષયો કરવાના છે. દસ વિષયોના બહારના નિષ્ણાતોને પણ લો, ઘણા એકેડેમિયા, કોઈપણ બાબતમાં વૈશ્વિક ધોરણો વિશે જ વિચારવાનું છે, એનાથી નાનું વિચારવું જ નહીં, અને હું તમને ખાતરી આપું છું કે તમારું આ જૂથ આ પ્રકારના દસ્તાવેજો કરીને મારો સમય ઇચ્છશે, તો હું એમનું પ્રેઝન્ટેશન જોઈશ, . અને સરકારને પણ બેસાડીને વિવિધ વિભાગોને, અને આપણે સાથે મળીને નીતિઓ બદલવાની હોય, યુનિવર્સિટીમાં અભ્યાસક્રમ બદલવાની જરૂર પડે, કેટલાક અભ્યાસક્રમો એવા હોય છે, જે આપણને યુનિવર્સિટીમાં શીખવવામાં આવે છે, પરંતુ એ જમાનો ગયો કે હવે એ ભણાવવું પડે. જો કૌશલ્ય વિકાસમાં ફેરફાર કરવો હોય, તો તેના વિશે વિચારો, એક તો તમારી ટીમ તેના પર કામ કરી શકે. બીજું, મને લાગે છે કે, ભારત સરકાર જે રાષ્ટ્રીય શિક્ષણ નીતિ લાવી છે. હિંદુસ્તાનમાં NEP શિક્ષણ નીતિને આટલો સારો પ્રતિસાદ મળ્યો છે, આટલું ગૌરવ લેવું એ જ એક મોટી ઘટના છે. ભારતમાં કોઈપણ રાજકીય વિચારધારાના લોકો હોય, શૈક્ષણિક જગતના લોકો હોય, સૌએ તેનો ગૌરવપૂર્વક સ્વીકાર કર્યો છે. તમારે ત્યાં પણ એક ટીમ બનાવો, કારણ કે મેં જોયું છે કે શિક્ષણમાં પણ સમાજના લોકો ખૂબ જ સરસ પ્રયત્નો કરે છે. પરંતુ આ નેશનલ એજ્યુકેશન પોલિસીનો અભ્યાસ કરીને, આપણા સમાજના લોકો જે શિક્ષણશાસ્ત્રમાં છે, અને ગુજરાતના અન્ય લોકો પણ આપણું ગુજરાત અને આપણે જે દિશામાં જવા માગીએ છીએ, હિંદુસ્તાનના કોઈપણ ખૂણામાં, એમાં આપણે રાષ્ટ્રીય શિક્ષણ નીતિનો 100 ટકા લાભ લેવા માટે આપણે આપણી વ્યવસ્થાઓમાં, નીતિ નિર્ધારણમાં શું પરિવર્તન લાવી શકીએ. આ બીજું કામ છે. ત્રીજું કામ મારે તમને મારા મિત્રો કહેવાનું છે, મારી સમક્ષ આપ સૌ લોકો છો, તેમાંથી 99 ટકા ખેડૂતોના પુત્રો છો. હવે તમે સુરતમાં કરોડો રૂપિયામાં રમો છો, તો મને આનંદ થાય છે. પણ ભાઈ, જે મૂળ આપણું છે તે આપણું ખેતર જ છે. ખેતી જ છે. આપણા પૂર્વજોનું તપ તો એ જ છે ને. હવે મને કહો કે આપણે આટલી પ્રગતિ કરી છે, પણ શું આપણી ખેતી આગળ વધી શકી? શું આપણાં ખેતી ક્ષેત્રમાં રોકાણ આવે છે? લગભગ જમીન પર બિલ્ડર આવે અને બિલ્ડિંગ બનાવી દે અને આવક થાય એ વાત અલગ છે. ખરા અર્થમાં જ્યારે નર્મદાનું પાણી ગુજરાતના ખૂણે-ખૂણે પહોંચી ગયું છે, ત્યારે હું ઈચ્છું છું કે ગુજરાતની ખેતીને આધુનિક બનાવવી એ પણ એક મોટો ધંધો છે એ આપ માનીને ચાલો. આપણામાં દુનિયાનું પેટ ભરવાની ક્ષમતા છે. પરંતુ આપણે આપણાં સંસાધનોનો સંપૂર્ણ ઉપયોગ કરતા નથી. એક કે બે ખેડૂતો પ્રગતિશીલ હોય, તેઓ ખૂબ સારું કરતા હશે, હું તમને વિનંતી કરું છું કે તમે એક ટીમ બનાવો જે ગુજરાતની સમગ્ર જમીનનો અભ્યાસ કરે, કૃષિ યુનિવર્સિટી સાથે, કૃષિ વિભાગ સાથે મળીને અને તમે વિચારો કે આજથી 25-50 વર્ષ પહેલાં જે કોઇ દીર્ઘદ્રષ્ટા હતા. એમાં સરદાર સાહેબ પણ હતા, જો ગુજરાતમાં ડેરી ઉદ્યોગનો વિકાસ ન થયો હોત, પશુપાલન અને ડેરી ઉદ્યોગનો વિકાસ ન થયો હોત, તો આપણું ગુજરાત દુષ્કાળગ્રસ્ત રહેતું હતું. અને જો આપણે દુધની દુનિયામાં ન પહોંચ્યા હોત તો આપણાં ગામના ખેડૂતનું શું થાત, ભાઈ. મૂલ્યવૃદ્ધિ થઈ છે, આજે વિશ્વમાં અમુલનું નામ થઈ ગયું છે, બનાસ ડેરી હોય કે સાગર ડેરી હોય, હવે તો કાઠિયાવાડમાં અને કચ્છમાં પણ ડેરી છે. આ બધામાંથી પશુપાલન અને દૂધને ઘણી શક્તિ મળી અને એ જ રીતે ખેતીમાં પણ એટલી જ શક્તિ આપી શકાય? જો કૃષિ આધારિત ઉદ્યોગમાં હું આપની પાસે આશા ન રાખું, તો હું કોની પાસે રાખું ભાઈ? જેમ તમે હીરાને ચમકાવી શકો છો, તો ભાઈ, એ જ રીતે તમે મારા ખેડૂતની મહેનત અને એના પરસેવાને ચમકાવી શકો છો, તમારામાં એટલી શક્તિ છે. અને તેથી ફૂડ પ્રોસેસિંગ એ એક વિશાળ ક્ષેત્ર છે. સમગ્ર વિશ્વમાં બજારની વિશાળ સંભાવના છે. આ બાબતમાં આપણે હજી ઘણા પાછળ છીએ. તેનું કારણ એ છે કે ખેતીમાં હજુ ખાનગી રોકાણ આવતું નથી. અને આપણે ત્યાં નાના ખેડૂતો છે, ઘણાં વધારે, એક એકર, બે એકર જમીન હોય છે, પરંતુ મોટા પાયે આયોજન કરીને, આધુનિક ખેતી, ખેત ઉત્પાદન પણ સરખું નથી, હવે તમે વિચારો કે તમે બધા ખેડૂત પુત્રો અબજોમાં રમો છો અને મારા દેશને બહારથી 80 હજાર કરોડનું ખાદ્ય તેલ લાવવું પડતું હોય, તો હું આપની પાસે કંઈક આશા રાખું કે ન રાખું. આપણે આ પરિવર્તન લાવી શકીએ છે કે નહીં લાવી શકીએ. આત્મનિર્ભરની વાત કરીએ છીએ તો માત્ર ડાયમંડમાં જ કંઇ થોડું આત્મનિર્ભર થવાનું છે ભાઇ. અને આ માટે ફૂડ પ્રોસેસિંગ ભારત સરકારની એફપીઓની યોજના બની છે, નાના નાના ખેત ઉત્પાદનનાં સંગઠન, ઘણાં પૈસા ભારત સરકાર આપે છે, આપ વિચારો કે કેટલું મોટું ક્ષેત્ર છે. એવી જ રીતે આપને ખબર છે કે ઓર્ગેનિક ઉત્પાદન, તમે પણ આપમાંથી 90 ટકા બજારમાં ખરીદી કરવા જાવ છો ત્યારે ચાર વખત લૅબલ જોતા હશો કે ઑર્ગેનિક છે કે નહીં? કેરી ખરીદવા જાવ છો ત્યારે પણ તમે ઑર્ગેનિક જુઓ છો. હવે તો ઘરમાં આપણી માતા-બહેનો ઑર્ગેનિક લાવ્યા છો એમ પૂછે છે. જમવા બેસીએ ત્યારે પણ કહે છે કે આપણે ત્યાં શાક ઑર્ગેનિક છે એમ બોલે છે. હવે જ્યારે આ આકર્ષણ આપણાં ઘરનાં ડાઇનિંગ ટેબલ સુધી પહોંચી ગયું છે ત્યારે, આપણાં સારાં કર્મોને લીધે આપણા ગુજરાતના રાજ્યપાલ આચાર્ય દેવવ્રતજી સમર્પિત ભાવથી પ્રાકૃતિક ખેતીનું અભિયાન ચલાવી રહ્યા છે. ગુજરાતના ખેડૂતોએ કુદરતી ખેતી અપનાવી છે. શું આપણે આમાં વ્યવસાયિક બુદ્ધિ સાથે જોડાઈ શકીએ છીએ, કુદરતી ખેતીમાં? જે રીતે ડેરી ઉદ્યોગનો વિકાસ દૂધમાંથી અલગ-અલગ ઉત્પાદનોને કારણે થયો છે, એ જ તાકાત ગોબરમાં છે. અમે ગોબર ધન, એક ખૂબ જ મોટો પ્રોજેક્ટ ભારત સરકારે નિર્ણય લીધો છે. તમે જે જિલ્લામાંથી આવો છો ત્યાં જે રીતે ડેરીનું સંપૂર્ણ મોડેલ છે તે રીતે તમે બધા ઉદ્યોગપતિઓ ગોબરનું મોડેલ બનાવી શકો છો? અને તેમાંથી ગેસનું ઉત્પાદન થાય, ગેસ ઉદ્યોગમાં વેચાય અને તેમાંથી કુદરતી ખાતર તૈયાર કરવામાં આવે, તે પણ લોકો સુધી પહોંચે, આપણે ત્યાં અહીં ઉમરેઠમાં એક પ્રોજેક્ટ છે. હવે મેં તેને કાશીમાં પણ બનાવ્યો છે જ્યાંથી હું સાંસદ છું. બનાસ ડેરીએ પણ સારું બનાવ્યું છે. આ બધું ખેતી સાથે જોડાયેલું છે, શું આપણે પણ કરી શકીએ? ગુજરાતનું પોતાનું એક સપનું છે કે, આપણો અન્નદાતા ઊર્જાદાતા બને. ખેતી, ખેતર અને ઉદ્યોગ, આપણે આપણા ખેડૂતને કેમ સમજાવતા નથી કે તેના ખેતરની બાજુની જમીન, બે પાડોશીઓ વચ્ચે ઝઘડો થાય તો બે મીટર જમીન બરબાદ થાય છે. વાડ કરવાના કારણે બે મીટર જમીન બરબાદ થઇ છે. એની ઉપર માત્ર સોલર પેનલ લગાવીને આપણો ખેડૂત અન્નદાતાની સાથે ઊર્જાદાતા પણ બની શકે છે. આપણું ગામ સમૃદ્ધ થઈ શકે છે. ગુજરાત સરકારે એક નીતિ બનાવી છે, જ્યારે ખેડૂત વીજળી ઉત્પન્ન કરે છે, ત્યારે તેને ખરીદવાની નીતિ બનાવવામાં આવી છે. પરંતુ આપ સૌ ઉદ્યોગ જગતના લોકોએ તેમાં જોડાવું પડશે. આપણી યુવા પેઢીએ જોડાવું પડશે. તેથી જ હું ગામડા આધારિત અર્થવ્યવસ્થા માટે આગ્રહ રાખું છું, કારણ કે ઘણી વખત આપણને મોટું-મોટું સારું દેખાય છે, પરંતુ આ પાયાનાં કામ માટે શું તમે મારી મદદ કરી શકો છો? અને હું 100 ટકા કહું છું કે તમે કરી શકો છો. એવી જ રીતે સેવાનું એક કાર્ય, આઝાદીનો અમૃત ઉત્સવ છે, આપણે એક સ્વપ્ન જોયું છે, આપણે જાણીએ છીએ કે પહેલાના જમાનામાં જો કોઈ મોટી ઘટના બની હોય, જો મોટી જીત થઈ હોય, તો ગામમાં વિજયસ્તંભ મૂકવામાં આવે છે. ગામમાં કોઈપણ ગામમાં કોઈ મોટી ઘટના બની હોય તો મોટો ગૅટ બનાવવામાં આવે છે, આવું તો આપણે ઈતિહાસમાં જોતા આવ્યા છીએ. આઝાદીનાં 75 વર્ષની સ્મૃતિમાં આપણે શું કરી શકીએ? જે આવનારી પેઢીઓ યાદ રાખી શકે કે આઝાદીનાં 75 વર્ષે આપણા ગામમાં આ કામ થયું હતું. અને તેથી જ મેં એક નાનકડી વાત કરી છે કે શું આપણે દરેક જિલ્લામાં 75 મોટાં તળાવ બનાવી શકીએ? મેં અમૃત સરોવરનું નામ આપ્યું છે, દરેક જિલ્લામાં 75, આપ વિચારો કે તે મેળવવામાં આપણે સફળ થયા છીએ, જ્યારે હું ગુજરાતમાં હતો ત્યારે અમે ચેકડેમની વાત કરી હતી, મેં સુરતના તમામ લોકોને જોડ્યા હતા, તેમાં પણ તમે બધાએ મને મદદ કરી હતી. અને ગુજરાતમાં અમે ચેકડેમની સંપૂર્ણ યોજના બનાવી અને જમીનમાંથી પાણીનું સ્તર ઉપર આવ્યું. પાણીનું લેવલ ઊંચું આવ્યું તો જમીનના ભાવ પણ વધી ગયા, હવે આપણે એક જિલ્લામાં 75 તળાવો અને તળાવ એટલે કે મામૂલી નહીં, પર્યટનનું કેન્દ્ર બને, આકર્ષણનું કેન્દ્ર બની જાય, સાંજ પડતાં ગામના વડીલોને ત્યાં બેસવા જવાનું મન થાય એવાં તળાવ. દરેક જિલ્લામાં 75 તળાવ, 5 જિલ્લા, 10 જિલ્લા, 15 જિલ્લા શું તમે આઝાદીના અમૃત પ્રસંગે દત્તક લઈ શકો છો? અને તમે મને આ 15મી ઑગસ્ટ પહેલા કંઈક કરીને બતાવી શકશો? તમે વિચારતા હશો કે અમે અહીં કારખાના નાખવાની વાત કરતા હતા અને મોદી સાહેબ તો જ્યાંથી આવ્યા હતા ત્યાં મોકલે છે. આ શક્તિનું મૂળ છે ભાઈ, આજે આપણે જે ખીલી રહ્યા છીએ તેનું કારણ એ હતું કે આપણાં મૂળ મજબૂત હતાં. શું આપણે એ મૂળને સૂકાઇ ન જાય એમ મજબૂત કરવા માટે કંઈક વિચારી શકીએ? અને એમાં પણ ટેક્નોલોજી છે, તેમાં પણ આધુનિકતા છે, એમાં પણ વિશ્વ બજાર કબજે કરવાની તાકાત છે. ગુણવત્તાયુક્ત ખેત ઉત્પાદન અને ખાદ્ય પ્રક્રિયા એ એક વિશાળ શક્તિ છે. મેં હમણાં જ ગુજરાતમાં આયુર્વેદની એક મોટી સમિટ યોજી, વિશ્વમાં ભારતના આયુર્વેદની માગ વધી રહી છે. કોરોના બાદ તેમાં વધારો થયો છે. મેં જોયું છે કે કેટલાક યુવાનોએ આયુર્વેદના ક્ષેત્રમાં સારાં સ્ટાર્ટઅપ્સ સ્થાપ્યાં છે. સમગ્ર વિસ્તારમાં આપણે પહોંચીને, શું આપણે સર્વગ્રાહી આરોગ્યસંભાળ વિશે વિશ્વમાં જે ચર્ચા ચાલી રહી છે તેમાં આગેવાની લઈ શકીએ? મિત્રો એવાં ઘણાં બધાં ક્ષેત્રો છે, ખરા અર્થમાં સુરત, અમદાવાદ, બરોડા જેવા શહેરોની બહાર જઈને પણ આપણે એક નવું આર્થિક સામ્રાજ્ય ઊભું કરી શકીએ છીએ. અને હું તમને બીજી વિનંતી કરું છું કે હવે જે કરવું હોય તે નક્કી કરો, મોટા શહેરોમાં નથી કરવાનું. મને યાદ છે જ્યારે હું જ્યોતિગ્રામ યોજના લાવ્યો હતો, 24 કલાક વીજળી, તમારે ત્યાં છોકરાઓ ઝંડા લઈને નીકળે છે, ત્યારે તેમને ખબર નહીં હોય કે પહેલાં અંધકારમાં કેવી રીતે દિવસો કાઢતા હતા. હવે મુર્દાબાદ, મુર્દાબાદ કરીને નીકળી પડે છે આપનાં જ છોકરાં, તેમને કહો કે આપણે કેવા દિવસો કાઢ્યા હતા અને ક્યાંથી નીકળ્યા. મને યાદ છે કે જ્યારે જ્યોતિગ્રામ યોજના આવી, 24 કલાક વીજળી મળવા માંડી, ત્યારે સુરતની અંદર એક હીરાની ઘંટી, 25-25 લોકો એક નાનકડી ખોલીમાં રહેતા હતા, તેમને થયું કે હવે જ્યારે 24 કલાક વીજળી મળે છે, ત્યારે આપણે ભાવનગર જિલ્લા, અમરેલી જિલ્લામાં જઈને ઘંટી કેમ ન લગાવીએ. અને ઘણાં લોકોએ ગામમાં જઈને ઘંટી લગાવી, ઘરનું કામ પણ કરે, ખેતી પણ કરે, વૃદ્ધ માતા-પિતાની સેવા પણ કરે અને જ્યારે તેઓને ફ્રી સમય મળે છે ત્યારે તેઓ હીરા પણ ઘસે છે. આવક થઈ કે ન થઈ? ફાયદો થયો કે નહીં? જે બદલાવ આવ્યો, 24 કલાક વીજળી મળી અને ગુજરાતનાં ગામડામાં ઘંટી લઈ ગયા, અને મારી નજર સામે આપ સૌએ આ કર્યું છે અને તેથી જ હું તમારા જેટલાં પણ વખાણ કરું એ ઓછાં છે. તેથી જ આજે હું કહું છું કે તમે નક્કી કરો કે હવે ગુજરાતનાં મોટાં 15-20 શહેરો છે તેમાં નહીં, તે પછીનાં જે શહેરો છે તેમાં કામ શરૂ કરવાનું છે. એક, રોકાણમાં બચત થશે. જમીન સસ્તી થશે, મકાન સસ્તાં થશે, માણસ સસ્તો મળશે અને ગુજરાત વિસ્તરશે, વિકાસનો વ્યાપ વધશે. અને હવે સમય આવી ગયો છે કે આવાં 25 થી 30 નાનાં શહેરોને પકડીને તેમને ધમધમતાં કરો. 30 વર્ષ પહેલા સુરતનું નામ કોણ લેતું હતું ભાઈ? હવે આગળ વધી ગયું કે નહીં. એ જ રીતે મારે નાનાં શહેરોનો વિકાસ કરવો છે. તે શહેરની બાજુમાં નવું શહેર બની શકશે. તો તમારી આ યોજનામાં, તમે સમિટમાં ઘણા બધા લોકો મળ્યા છો, શું તમે આ દિશામાં વિચારી શકો છો? તો મારાં મનમાં લાંબા સમયની યોજના માટે સ્કીમ બનાવવા માટે શૈક્ષણિક જગત હોય, બિઝનેસ સર્કલ હોય, ફિનટેકવાળા હોય, તેઓ મારી સાથે આવે અને હું સમય આપવા તૈયાર છું. કારણ કે હું જાણું છું, મને તમારા પર ભરોસો છે, અને હું એટલે તમને કામ સોંપું છું કારણ કે મને તમારા પર વિશ્વાસ છે, 10 માંથી 2 બાકી રહેશે. પરંતુ 8 કામ થશે અને તમે જ તે કરશો. અન્ય લોકો નહીં કરે, તેથી જ હું તમને કહું છું. જ્યારે તમે કહેશો કે મોદી સાહેબ હવે નથી કરવું તો હું બોલવાનું બંધ કરી દઈશ. પણ જો તમે કરો છો, તો હું કહીશ જો તમે નહીં કરો, તો હું નહીં કહું. અને તમારે આ એટલા માટે સાંભળવું પડે છે કેમ કે તમે કરો છો. મેં તમને આજ સુધી જેટલું કહ્યું છે, તમે એ બધું કર્યું છે. અને જ્યારે તમે કરો છો, ત્યારે કહેવાનું મન પણ થાય છે. અને તેથી જ હું તમારી પાસેથી અપેક્ષા રાખું છું, મિત્રો, એક નવા વિશ્વાસ અને વૈશ્વિક, હવે આપણે કંઈ નાનું કરવાનું જ નથી, ભાઈ, પાછળ વળીને જોવાનું જ નથી. અને હું માનું છું કે આપણા યુવાનો જેમણે બહુ સારું કામ કર્યું છે. આપણા પરિવારની ત્રીજી પેઢી આ છે કે છોકરાઓ અભ્યાસમાં ખૂબ સારું સ્થાન બનાવી રહ્યા છે. તમારે ત્યાંથી ઘણા છોકરાઓ મને મળવા આવે છે, તેમને મળીને મને ખૂબ આનંદ થાય છે. સંપૂર્ણપણે નવા વિચાર સાથે આવે છે. નવીનતા લાવવાના મૂડ સાથે આવે છે. શિક્ષણમાં પણ નવી શીખવાની વૃત્તિ ધરાવતાં બાળકો છે. આ બહુ મોટી સંપત્તિ છે આપણી, તેમને ધ્યાનમાં રાખીને આપણે આ સમિટને આગળ લઈ જઈએ, પછી ભલે તે બે વર્ષમાં મોટી સમિટ કરીએ. પરંતુ વચ્ચેનાં એક વર્ષમાં, આપણે જે જૂથ બનાવ્યાં છે, એના વિચાર પર આપણે આગળ વધીએ અને તેમાં 8 થી 10 મોટી વસ્તુઓ પકડીને એમાં જ છવાઇ જવાનું છે. અને બે વર્ષ પછી 10 વધુ મોટી વસ્તુઓ પકડીશું. તેથી મને સંપૂર્ણ ખાતરી છે કે તમારી આખી ટીમ એક નવી વિચારસરણીની ટીમ છે. આગળનું વિચારનારી ટીમ છે, એક એવી ટીમ જે ટેક્નોલોજીનો સારો ઉપયોગ કરે છે, હું તમને ઘણી બધી શુભેચ્છા પાઠવું છું, મને તમારા બધા સાથે મળવાની, વાત કરવાની તક મળી છે, મારા મનમાં જે આવતું ગયું તે હું કહેતો ગયો છું. એમાંથી જેટલું પકડી શકો, એટલું પકડજો.
ફરી મળીશું, રામ-રામ.
SD/GP/JD
સોશિયલ મીડિયા પર અમને ફોલો કરો : @PIBAhmedabad /pibahmedabad1964 /pibahmedabad pibahmedabad1964[at]gmail[dot]com
(